พระราชบัญญัติเหรียญกล้าหาญ พ.ศ. 2521
ประกาศวันที่ 1978-10-25

content: พระราชบัญญัติ เหรียญกล้าหาญ พ.ศ. ๒๕๒๑
content: ภูมิพลอดุลยเดช ป.ร. ให้ไว้ ณ วันที่ ๑๔ ตุลาคม พ.ศ. ๒๕๒๑ เป็นปีที่ ๓๓ ในรัชกาลปัจจุบัน
content: พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ ให้ประกาศว่า โดยที่เป็นการสมควรปรับปรุงกฎหมายว่าด้วยเหรียญกล้าหาญ จึงทรงพระกรุณาโปรดเกล้าฯ ให้ตราพระราชบัญญัติขึ้นไว้ โดยคำแนะนำและยินยอมของสภานิติบัญญัติแห่งชาติ ดังต่อไปนี้
sectionNo: 1
content: มาตรา ๑ พระราชบัญญัตินี้เรียกว่า “พระราชบัญญัติเหรียญกล้าหาญ พ.ศ. ๒๕๒๑”
sectionNo: 2
content: มาตรา ๒ พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 3
content: มาตรา ๓ ให้ยกเลิก (๑) พระราชกำหนดเหรียญกล้าหาญ พุทธศักราช ๒๔๘๔ (๒) พระราชบัญญัติแก้ไขเพิ่มเติมพระราชกำหนดเหรียญกล้าหาญ พุทธศักราช ๒๔๘๔ พุทธศักราช ๒๔๘๕
sectionNo: 4
content: มาตรา ๔ ให้มีเหรียญเพื่อพระราชทานแก่บุคคลหรือหน่วยทหารที่กระทำการรบอย่างกล้าหาญขึ้นอีกชนิดหนึ่ง เรียกว่า “เหรียญกล้าหาญ” มีอักษรย่อว่า ร.ก.
sectionNo: 5
content: มาตรา ๕ เหรียญกล้าหาญนี้ มีลักษณะเป็นเหรียญโลหะกลมรมดำ ด้านหน้ามีพระบรมรูปสมเด็จพระนเรศวรมหาราชกำลังทรงกระทำยุทธหัตถีกับราชศัตรู มีอักษรจารึกว่า “สมเด็จพระนเรศวรมหาราชกู้ชาติ” ด้านหลังมีอักษรจารึกว่า “เรากล้ารบเพื่อเกียรติศักดิ์ไทย” ตัวเหรียญห้อยกับแพรแถบสีแดงขาว กว้าง ๓.๕ เซนติเมตร
sectionNo: 5
content: ข้างบนมีเข็มโลหะรมดำรูปคทาจอมพลจารึกอักษรว่า “กล้าหาญ”
sectionNo: 6
content: มาตรา ๖ เหรียญกล้าหาญนี้จะพระราชทานแก่ทหาร ตำรวจ หน่วยทหาร และผู้ที่กระทำหน้าที่อย่างทหารหรือตำรวจ ซึ่งได้กระทำการสู้รบอย่างกล้าหาญกับราชศัตรูตามหลักเกณฑ์ที่กระทรวงกลาโหมกำหนด
sectionNo: 6
content: ถ้าบุคคลหรือหน่วยทหารที่ได้รับพระราชทานเหรียญกล้าหาญกระทำการสู้รบอย่างกล้าหาญต่อมาอีกจะได้รับพระราชทานเครื่องหมายรูปช่อชัยพฤกษ์ทำด้วยโลหะสีทองสำหรับติดที่แพรแถบต่อไปครั้งละหนึ่งเครื่องหมาย
sectionNo: 7
content: มาตรา ๗ บุคคลหรือหน่วยทหารซึ่งได้รับพระราชทานเหรียญกล้าหาญ ให้มีประกาศนียบัตร ทรงลงพระปรมาภิไธย ประทับพระราชลัญจกร
sectionNo: 8
content: มาตรา ๘ ให้บุคคลซึ่งได้รับพระราชทานเหรียญกล้าหาญมีสิทธิประดับเหรียญกล้าหาญและแพรแถบเหรียญกล้าหาญได้ตามระเบียบสำนักนายกรัฐมนตรี
sectionNo: 9
content: มาตรา ๙ เหรียญกล้าหาญที่พระราชทานให้แก่หน่วยทหารให้ประดับไว้ที่ธงไชยเฉลิมพลของหน่วยทหารนั้น เว้นแต่ในกรณีที่หน่วยทหารที่ได้รับพระราชทานเหรียญกล้าหาญไม่มีธงไชยเฉลิมพล ก็ให้ประดับไว้ที่ธงประจำกองของหน่วยทหารนั้น
sectionNo: 9
content: ในกรณีที่หน่วยทหารที่ได้รับพระราชทานเหรียญกล้าหาญไม่มีทั้งธงไชยเฉลิมพลและธงประจำกองก็ให้ประดับไว้ที่ธงไชยเฉลิมพลหรือธงประจำกองของหน่วยเหนือถัดขึ้นไป หน่วยทหารที่ได้รับพระราชทานเหรียญกล้าหาญให้มีสิทธิแสดงเครื่องหมายจำลองรูปแพรแถบเหรียญกล้าหาญที่ยุทโธปกรณ์หลักของหน่วยทหารนั้นได้
sectionNo: 10
content: มาตรา ๑๐ ในกรณีที่บุคคลซึ่งสมควรได้รับพระราชทานเหรียญกล้าหาญตายเสียก่อนได้รับพระราชทาน จะได้พระราชทานแก่ทายาทโดยธรรมคนใดคนหนึ่งของผู้นั้น เพื่อเป็นเครื่องระลึกถึงความกล้าหาญของผู้ที่ล่วงลับไปแล้ว แต่ทายาทไม่มีสิทธิประดับเหรียญกล้าหาญดังกล่าว
sectionNo: 11
content: มาตรา ๑๑ เหรียญกล้าหาญที่พระราชทานให้แก่บุคคลให้เป็นกรรมสิทธิ์แก่ผู้รับเมื่อผู้ได้รับพระราชทานตาย ให้ทายาทโดยธรรมรักษาไว้เป็นที่ระลึกแต่ไม่มีสิทธิประดับเหรียญกล้าหาญดังกล่าว ถ้าผู้ได้รับพระราชทานหรือทายาทโดยธรรมผู้รักษาเหรียญกล้าหาญนั้น กระทำความผิดร้ายแรงหรือประพฤติตนไม่สมเกียรติอาจทรงเรียกคืนได้
sectionNo: 11
content: ถ้าส่งคืนไม่ได้ด้วยประการใด ๆ ภายในกำหนดหนึ่งเดือน ต้องใช้ราคาเหรียญนั้น
sectionNo: 12
content: มาตรา ๑๒ ภายใต้บังคับบทบัญญัติแห่งพระราชบัญญัตินี้ ลักษณะของแพรแถบเหรียญกล้าหาญ ลักษณะของเครื่องหมายจำลองรูปแพรแถบเหรียญกล้าหาญ ตลอดจนวิธีการประดับและกรณีที่จะให้ประดับเหรียญกล้าหาญและแพรแถบเหรียญกล้าหาญ และวิธีการแสดงและกรณีที่จะให้แสดงเครื่องหมายจำลองรูปแพรแถบเหรียญกล้าหาญ
sectionNo: 12
content: ให้เป็นไปตามระเบียบสำนักนายกรัฐมนตรี
sectionNo: 13
content: มาตรา ๑๓ บรรดาเหรียญกล้าหาญตามพระราชกำหนดเหรียญกล้าหาญ พุทธศักราช ๒๔๘๔ ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดเหรียญกล้าหาญ พุทธศักราช ๒๔๘๔ พุทธศักราช ๒๔๘๕ ให้ถือว่าเป็นเหรียญกล้าหาญตามพระราชบัญญัตินี้
sectionNo: 14
content: มาตรา ๑๔ บรรดาบุคคลหรือหน่วยทหารซึ่งได้รับพระราชทานเหรียญกล้าหาญ ตามมาตรา ๑๓ อยู่แล้วก่อนวันที่พระราชบัญญัตินี้ใช้บังคับให้ถือว่าได้รับพระราชทานเหรียญกล้าหาญตามพระราชบัญญัตินี้
sectionNo: 15
content: มาตรา ๑๕ ให้นายกรัฐมนตรีและรัฐมนตรีว่าการกระทรวงกลาโหมรักษาการตามพระราชบัญญัตินี้ และให้มีอำนาจวางระเบียบเพื่อปฏิบัติการตามพระราชบัญญัตินี้ ระเบียบนั้น เมื่อได้ประกาศในราชกิจจานุเบกษาแล้ว ให้ใช้บังคับได้
content: ผู้รับสนองพระบรมราชโองการพลเอก เกรียงศักดิ์ ชมะนันทน์ นายกรัฐมนตรี
content: หมายเหตุ :- เหตุผลในการประกาศใช้พระราชบัญญัติฉบับนี้ คือ โดยที่เป็นการสมควรที่จะให้มีการขอพระราชทานเหรียญกล้าหาญให้แก่หน่วยทหารที่ทำการสู้รบอย่างกล้าหาญเพื่อเป็นเกียรติประวัติแก่หน่วยทหาร เพิ่มขึ้นจากบทบัญญัติของกฎหมายในปัจจุบันที่ให้มีการพระราชทานเหรียญกล้าหาญแก่บุคคลเท่านั้น
content: ในการนี้จำเป็นต้องมีบทบัญญัติเพิ่มเติมเกี่ยวกับวิธีการต่าง ๆ ในการพระราชทานเหรียญกล้าหาญแก่หน่วยทหารดังกล่าวด้วย สมควรปรับปรุงกฎหมายว่าด้วยเหรียญกล้าหาญเสียใหม่ จึงจำเป็นต้องตราพระราชบัญญัตินี้ขึ้น